SL Uradni list Evropske unije L 352/20

IZVEDBENA UREDBA KOMISIJE (EU) št. 1247/2012

z dne 19. decembra 2012

o izvedbenih tehničnih standardih glede oblike in pogostosti poročanja o trgovanju repozitorijem sklenjenih poslov v skladu z Uredbo (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju mnenja Evropske centralne banke (1),

ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (2), zlasti člena 9(6) Uredbe,

ob upoštevanju naslednjega:

(1) Da bi se izognili neskladjem, bi morali vsi podatki, poslani repozitorijem sklenjenih poslov v skladu s členom 9 Uredbe (EU) št. 648/2012, upoštevati ista pravila, standarde in oblike za vse repozitorije sklenjenih poslov, vse nasprotne stranke in vse vrste izvedenih finančnih instrumentov. Za opis trgovanja z izvedenimi finančnimi instrumenti bi bilo zato treba uporabiti edinstven podatkovni niz.

(2) Ker izvedenih finančnih instrumentov OTC navadno ni mogoče edinstveno določiti z obstoječimi oznakami, ki se široko uporabljajo na finančnih trgih, kot so mednarodne identifikacijske številke vrednostnih papirjev (ISIN), niti jih ni mogoče opisati z uporabo oznak za razvrstitev finančnih instrumentov (CFI) ISO, je treba razviti novo in univerzalno metodo za njihovo identifikacijo. Če je na voljo edinstveni identifikator produkta (UPI), ki upošteva načela edinstvenosti, nevtralnosti, zanesljivosti, odprtosti, stopnjevanosti, dostopnosti, je stroškovno učinkovit in ponujen v ustreznem okviru upravljanja ter je sprejet v uporabo v Uniji, bi ga bilo treba uporabiti. Če edinstven identifikator produkta, ki bi izpolnjeval te zahteve, ni na voljo, bi bilo treba uporabiti začasno taksonomsko razvrstitev.

(3) Osnovna sredstva bi bilo treba določiti z enotnim identifikatorjem, vendar trenutno na trgu ni enotne standardizirane oznake za določitev osnovnih sredstev v košarici. Zato bi bilo treba od nasprotnih strank zahtevati, da navedejo vsaj, da je osnovno sredstvo košarica ter, kjer je mogoče, uporabljajo številke ISIN za standardizirane indekse.

(4) Za zagotovitev skladnosti bi bilo treba vsem strankam v pogodbi o izvedenih finančnih instrumentih dodeliti edinstveno oznako. Mednarodni identifikator pravnih subjektov ali začasni identifikator subjektov, ki ga je treba opredeliti znotraj okvira upravljanja, ki je združljiv s priporočili FSB o zahtevah glede podatkov ter je sprejet v uporabo v Uniji, bi bilo treba, ko bo na voljo, uporabiti za določitev vseh finančnih in nefinančnih nasprotnih strani, posrednikov, centralnih nasprotnih strani in upravičencev, predvsem za zagotovitev skladnosti s poročilom Odbora za plačilne in poravnalne sisteme (CPSS) ter Mednarodnega združenja nadzornikov trga vrednostnih papirjev (IOSCO) o zahtevah za sporočanje in zbiranje podatkov o izvedenih finančnih instrumentih OTC, v katerem so identifikatorji pravnih oseb opisani kot orodje za zbiranje podatkov. Pri trgovanju prek agencij bi bilo treba upravičence določiti na podlagi posameznika ali subjekta, v imenu katerega je bila pogodba sklenjena.

(5) Upoštevati bi bilo treba pristop, ki ga uporabljajo tretje države in tudi sami repozitoriji sklenjenih poslov, ko začnejo poslovati. Za zagotovitev stroškovno učinkovite rešitve za nasprotne stranke in za zmanjševanje operativnega tveganja za repozitorije sklenjenih poslov, bi moral datum začetka poročanja vključevati datume začetka uvajanja za različne razrede izvedenih finančnih instrumentov, pri čemer se začne z najbolj standardiziranimi razredi ter se nato razširi na druge razrede. Pogodbe o izvedenih finančnih instrumentih, ki so začele veljati pred datumom začetka veljavnosti Uredbe (EU) št. 648/2012, na ta datum ali po njem, ki niso odprte na datum začetka poročanja ali po njem, nimajo večjega pomena za regulativne namene. Vendar jih je treba sporočiti v skladu s členom 9(1)(a) Uredbe (EU) št. 648/2012. Da bi v teh primerih zagotovili učinkovit in sorazmeren sistem poročanja in da bi se upoštevale težave pri rekonstrukciji podatkov o zaključenih pogodbah, bi bilo treba za takšno poročanje določiti daljši rok.

(6) Ta uredba temelji na osnutkih izvedbenih tehničnih standardov, ki jih je Evropski organ za vrednostne papirje in trge (v nadaljnjem besedilu: ESMA) predložil Komisiji.

(7) V skladu s členom 15 Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) (3) je organ ESMA opravil odprta javna posvetovanja o takšnem osnutku izvedbenih tehničnih standardov, analiziral morebitne s tem povezane stroške in koristi ter zaprosil za mnenje interesno skupino za vrednostne papirje in trge, ustanovljene v skladu s členom 37 te uredbe –

SPREJELA NASLEDNJO UREDBO:

Člen 1

Oblika poročil o pogodbah o izvedenih finančnih instrumentih

Informacije iz poročila v skladu s členom 9 Uredbe (EU) št. 648/2012 se predložijo v obliki, ki je določena v Prilogi k tej uredbi.

Člen 2

Pogostost poročil o pogodbah o izvedenih finančnih instrumentih

Kadar to zahteva člen 11(2) Uredbe (EU) št. 648/2012, se vrednotenje pogodb, sporočenih repozitoriju sklenjenih poslov, izvaja vsakodnevno, in sicer glede na trenutne tržne cene ali glede na notranji model. Vsi ostali elementi poročanja, kot so določeni v Prilogi k tej uredbi in Prilogi k delegiranemu aktu v zvezi z regulativnimi tehničnimi standardi, ki določajo podrobnosti, ki jih je treba sporočiti repozitorijem sklenjenih poslov v skladu s členom 9(5) Uredbe (EU) št. 648/2012, se sporočijo, ko se pojavijo ter v roku, določenem v členu 9 Uredbe (EU) št. 648/2012, in sicer v zvezi s sklenitvijo, spremembo ali prenehanjem pogodbe.

Člen 3

Določanje nasprotnih strank in njihovih subjektov

1. V poročilu se identifikator pravnih subjektov uporablja za določanje:

(a) upravičenca, ki je pravna oseba;

(b) posrednika;

(c) centralne nasprotne stranke (CNS);

(d) klirinškega člana, ki je pravna oseba;

(e) nasprotne stranke, ki je pravni subjekt;

(f) vlagatelja.

2. Če identifikator pravne osebe ni na voljo, se v poročilo vključi začasni identifikator subjekta, kot je opredeljen na ravni Unije, in je:

(a) edinstven;

(b) nevtralen;

(c) zanesljiv;

(d) odprt;

(e) stopnjevalen;

(f) dostopen;

(g) stroškovno učinkovit;

(h) znotraj ustreznega okvira upravljanja.

3. Kadar nista na voljo niti identifikator pravne osebe niti začasni identifikator subjekta, se v poročilu uporabi identifikacijska oznaka podjetja v skladu z ISO 9362, kadar je na voljo.

Člen 4

Določanje izvedenih finančnih instrumentov

1. V poročilu se pogodba o izvedenih finančnih instrumentih določi z edinstvenim identifikatorjem produkta, ki je:

(a) edinstven;

(b) nevtralen;

(c) zanesljiv;

(d) odprt;

(e) stopnjevalen;

(f) dostopen;

(g) stroškovno učinkovit;

(h) znotraj ustreznega okvira upravljanja.

2. Kadar edinstveni identifikator produkta ne obstaja, se v poročilu pogodba o izvedenih finančnih instrumentih določi z uporabo kombinacije dodeljene oznake ISO 6166 ISIN ali alternativne oznake identifikatorja instrumenta z ustrezno oznako ISO 10962 CFI.

3. Kadar kombinacija iz odstavka 2 ni na voljo, se vrsta izvedenega finančnega instrumenta določi na podlagi naslednjega:

(a) razred izvedenih finančnih instrumentov se določi kot eno od naslednjega: (i) blago; (ii) kredit; (iii) tuja valuta; (iv) lastniški kapital; (v) obrestna mera; (vi) drugo;

(b) vrsta izvedenih finančnih instrumentov se določi kot eno od naslednjega: (i) pogodbe na razlike; (ii) dogovori o terminski obrestni meri; (iii) nestandardizirane terminske pogodbe; (iv) standardizirane terminske pogodbe; (v) opcije; (vi) zamenjave; (vii) drugo;

(c) v primeru izvedenih finančnih instrumentov, ki ne spadajo v posebni razred ali vrsto izvedenih finančnih instrumentov, se poročilo pripravi na podlagi razreda ali vrste izvedenih finančnih instrumentov, za katerega oziroma katero se nasprotne stranke strinjajo, da je najbližje izvedenim finančnim instrumentov iz pogodbe.

Člen 5

Datum začetka poročanja

1. Pogodbe o kreditnih in obrestnih izvedenih finančnih instrumentih se sporočijo:

(a) do 1. julija 2013, če je bil repozitorij sklenjenih poslov za zadevni razred izvedenih finančnih instrumentov v skladu s členom 55 Uredbe (EU) št. 648/2012 registriran pred 1. aprilom 2013;

(b) 90 dni po registraciji repozitorija sklenjenih poslov za določen razred izvedenih finančnih instrumentov v skladu s členom 55 Uredbe (EU) št. 648/2012, če za zadevni razred izvedenih finančnih instrumentov pred 1. aprilom 2013 ali na ta dan ni registriran noben repozitorij sklenjenih poslov;

(c) do 1. julija 2015, če za zadevni razred izvedenih finančnih instrumentov do 1. julija 2015 ni registriran noben repozitorij sklenjenih poslov v skladu s členom 55 Uredbe (EU) št. 648/2012. Obveznost poročanja začne veljati na ta dan, pogodbe pa se sporočijo organu ESMA v skladu s členom 9(3) te uredbe, dokler se repozitorij sklenjenih poslov ne registrira za zadevni razred izvedenih finančnih instrumentov.

2. Pogodbe o izvedenih finančnih instrumentih, ki niso navedene v odstavku 1, se sporočijo:

(a) do 1. januarja 2014, če je bil repozitorij sklenjenih poslov za zadevni razred izvedenih finančnih instrumentov v skladu s členom 55 Uredbe (EU) št. 648/2012 registriran pred 1. oktobrom 2013;

(b) 90 dni po registraciji repozitorija sklenjenih poslov za določen razred izvedenih finančnih instrumentov v skladu s členom 55 Uredbe (EU) št. 648/2012, če za zadevni razred izvedenih finančnih instrumentov pred 1. oktobrom 2013 ali na ta dan ni registriran noben repozitorij sklenjenih poslov;

(c) do 1. julija 2015, če za zadevni razred izvedenih finančnih instrumentov do 1. julija 2015 ni registriran noben repozitorij sklenjenih poslov v skladu s členom 55 Uredbe (EU) št. 648/2012. Obveznost poročanja začne veljati na ta dan, pogodbe pa se sporočijo organu ESMA v skladu s členom 9(3) te uredbe, dokler se repozitorij sklenjenih poslov ne registrira za zadevni razred izvedenih finančnih instrumentov.

3. O pogodbah o izvedenih finančnih instrumentih, ki 16. avgusta 2012 niso bile poravnane in na datum začetka poročanja še vedno niso, se repozitoriju sklenjenih poslov poroča v 90 dneh po datumu začetka poročanja za določen razred izvedenih finančnih instrumentov.

4. O pogodbah o izvedenih finančnih instrumentih, ki:

(a) so bile sklenjene pred 16. avgustom 2012 in 16. avgusta 2012 še niso poravnane ali

(b) so bile sklenjene 16. avgusta 2012 ali pozneje

ter ki niso odprte na datum začetka poročanja ali po njem, se repozitoriju sklenjenih poslov poroča v treh letih po datumu začetku poročanja za določen razred izvedenih finančnih instrumentov.

5. Datum začetka poročanja se podaljša za 180 dni za sporočanje informacij iz člena 3 delegiranega akta v zvezi z regulativnimi tehničnimi standardi o določitvi podrobnosti, ki jih je treba sporočiti repozitoriju sklenjenih poslov v skladu s členom 9(5) Uredbe (EU) št. 648/2012.

Člen 6

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah. V Bruslju, 19. decembra 2012 Za Komisijo Predsednik José Manuel BARROSO

(1) Še ni objavljeno v Uradnem listu.

(2) UL L 201, 27.7.2012.

(3) UL L 331, 15.12.2010, str. 84.